**VÝZVA NA PREDKLADANIE ŽIADOSTÍ O NENÁVRATNÝ FINANČNÝ PRÍSPEVOK z programu rozvoja vidieka sR 2014 – 2022**

**Číslo výzvy: 76/PRV/2025**

Pôdohospodárska platobná agentúra, Hraničná 12, 815 26 Bratislava, IČO: 30 794 323 (ďalej len „PPA“) ako poskytovateľ nenávratného finančného príspevku z Programu rozvoja vidieka SR 2014 - 2022 (ďalej len „PRV“)

vyhlasuje

v zmysle ustanovení § 17 zákona č. 292/2014 Z.z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov (ďalej len „zákon č. 292/2014 Z.z.“) a v súlade s platnou Príručkou pre žiadateľa o poskytnutie nenávratného finančného príspevku z PRV, ktorá je zverejnená na webovom sídle poskytovateľa: <http://www.apa.sk/prv-2014-2020-prirucka-pre-ziadatela> (ďalej len „Príručka“)

**Výzvu**

**na predkladanie žiadostí o poskytnutie nenávratného finančného príspevku z PRV**

(ďalej len „Výzva“)

pre opatrenie**:**  **5 – Obnova poľnohospodárskeho výrobného potenciálu poškodeného prírodnými katastrofami a katastrofickými udalosťami a zavedenie vhodných preventívnych opatrení**

podopatrenie: **5.2 – Podpora na investície do obnovy poľnohospodárskej pôdy a poľnohospodárskeho výrobného potenciálu poškodeného prírodnými katastrofami, nepriaznivými klimatickými a katastrofickými udalosťami**

**Typ výzvy:**  **otvorená -** prijaté žiadosti o poskytnutie nenávratného finančného príspevku budú vyhodnocované priebežne hneď po ich predložení na PPA. V prípade potreby bude možné indikatívnu výšku finančných prostriedkov na výzvu navýšiť tak, aby pokryla všetky oprávnené žiadosti.

**Dátum vyhlásenia výzvy: 7. 7. 2025**

**Dátum uzavretia výzvy: 1. 10. 2025**

# formálne náležitosti výzvy

## Kontaktné údaje poskytovateľa a spôsob komunikácie s poskytovateľom

Informácie je možné získať na:

tel. č. +421918612429,

e–mail: [info@apa.sk](mailto:info@apa.sk), [projektovepodpory@apa.sk](mailto:projektovepodpory@apa.sk)

alebo na adrese kancelárie generálneho riaditeľa PPA, Hraničná 12, 815 26 Bratislava.

V procese konania o žiadosti o nenávratný finančný príspevok z PRV (ďalej len „ŽoNFP“) sa neposkytujú informácie o stave vyhodnocovania žiadostí. O konečnom výsledku vyhodnotenia ŽoNFP bude PPA žiadateľa písomne informovať.

Zo strany PPA a Ministerstva pôdohospodárstva a rozvoja vidieka SR sa neposkytuje individuálne poradenstvo k vyhlásenej výzve.

## Časový harmonogram konania o ŽoNFP

|  |  |
| --- | --- |
| **Podávanie a prijímanie ŽoNFP** | od 1. 9. 2025 do 1. 10. 2025 |
| **Konanie o ŽoNFP** | Lehoty začínajú plynúť od posledného možného dátumu na doručenie ŽoNFP. Konanie o žiadosti končí dňom nadobudnutia právoplatnosti rozhodnutia o schválení/neschválení ŽoNFP, resp. o zastavení konania. |
| **Vystavenie potvrdenia o registrácii ŽoNFP** | Do 5 tich pracovných dní od posledného možného dátumu na doručenie ŽoNFP prostredníctvom Ústredného portálu verejnej správy. |
| **Výber ŽoNFP** | Do 10 tich dní od vystavenia potvrdenia o registrácii ŽoNFP. |
| **Vydanie rozhodnutia o schválení/neschválení ŽoNFP** | Do 5 tich pracovných dní od uskutočnenia výberu. |

## Indikatívna výška finančných prostriedkov určených na vyčerpanie vo výzve:

**44 mil. EUR** verejných zdrojov, z toho pre Bratislavský kraj: 8 mil. EUR.

Uvedená indikatívna finančná alokácia na výzvu sa podľa potreby navýši tak, aby pokryla oprávnené výdavky všetkých oprávnených žiadostí.

|  |  |  |
| --- | --- | --- |
| štruktúra verejných zdrojov | menej rozvinuté regióny | ostatné regióny (BA kraj) |
| **EPFRV[[1]](#footnote-2)** | 85% | 53% |
| **štátny rozpočet SR** | 15% | 47% |

## Systém financovania:

* *jednotkové náklady* (čl. 67(1)(b) nariadenia EÚ 1303/2013) - využitie zjednodušeného vykazovania výdavkov;
* *refundácia skutočne vynaložených a uhradených oprávnených výdavkov* (čl. 67(1)(a) nariadenia EÚ 1303/2013).

## Spôsob financovania:

* nákup zvierat – **jednotkový náklad**;
* výdavky na čistenie, dezinfekciu, dezinsekciu a ošetrenie budov, ostatných plôch, maštalí a pod., dopravných prostriedkov a iných vozidiel a vybavenia alebo materiálov, ako sú napr. telá zvierat, krmivo, hnoj, hnojovica a iné, ktoré mohli byť kontaminované, spolu s nákupom dezinfekčných prostriedkov – **jednotkový náklad**;
* výdavky na rekonštrukciu stavieb v poľnohospodárskych podnikoch, ktorých časti museli byť odstránené/zlikvidované v dôsledku opatrení nariadených Štátnou veterinárnou a potravinovou správou SR (ŠVPR SR) v súvislosti s eradikáciou chorôb zvierat – **refundácia**;
* výdavky na odvoz krmiva, hnoja, hnojovice, resp. iných materiálov, ktoré mohli byť kontaminované, z poľnohospodárskych podnikov na likvidáciu – **jednotkový náklad***.*

## Intenzita podpory:

* **100**% oprávnených výdavkov poľnohospodárskych podnikov na:
  + *nákup hovädzieho dobytka (HD),*
  + *rekonštrukciu stavieb v poľnohospodárskych podnikoch, ktorých časti museli byť odstránené/zlikvidované v dôsledku opatrení nariadených ŠVPR SR v súvislosti s eradikáciou chorôb zvierat;*
  + *odvoz krmiva, hnoja, hnojovice, resp. iných materiálov, ktoré mohli byť kontaminované, z poľnohospodárskych podnikov na likvidáciu v súvislosti s eradikáciou chorôb zvierat.*
* **90**% oprávnených výdavkov poľnohospodárskych podnikov na:
  + *čistenie, dezinfekciu, dezinsekciu a ošetrenie budov, ostatných plôch, maštalí a pod.,* *dopravných prostriedkov a iných vozidiel a vybavenia alebo materiálov, ako sú napr. telá zvierat, krmivo, hnoj, hnojovica a iné, ktoré mohli byť kontaminované.*

## Miesto a spôsob podania ŽoNFP

ŽoNFP vrátane príloh sa podávajú výlučne elektronicky prostredníctvom formulára ŽoNFP zverejneného na portáli [www.slovensko.sk](https://www.slovensko.sk/sk/najst-sluzbu?CurrentPage=1&InstitutionName=P%c3%b4dohospod%c3%a1rska+platobn%c3%a1+agent%c3%bara)

V zmysle zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (ďalej len „zákon o e-Governmente) sa listinné doručenie ŽoNFP nahradzuje výlučne elektronickým doručením prostredníctvom Ústredného portálu verejnej správy (ďalej aj „ÚPVS“) do elektronickej schránky PPA (na adrese [www.slovensko.sk](https://www.slovensko.sk/sk/najst-sluzbu?CurrentPage=1&InstitutionName=P%c3%b4dohospod%c3%a1rska+platobn%c3%a1+agent%c3%bara), služba zriadená pre takéto podanie „Podávanie žiadosti o nenávratný finančný príspevok; č. 76/PRV/2025; podopatrenie 5.2, Pôdohospodárska platobná agentúra“).

Pre zabezpečenie plne elektronickej komunikácie vo vzťahu k ŽoNFP je potrebné, aby žiadateľ mal aktivovanú elektronickú schránku na doručovanie.

Právnické osoby zapísané v obchodnom registri majú schránky zriadené a aktivované automaticky.

Fyzická osoba - podnikateľ musí mať zriadenú schránku a musí byť aktivovaná na doručovanie.

Žiadateľ postupuje pri predložení ŽoNFP do elektronickej schránky nasledovne:

* vyplní formulár ŽoNFP zverejnený na portáli[**slovensko.sk**](https://www.slovensko.sk/sk/najst-sluzbu?CurrentPage=1&InstitutionName=P%c3%b4dohospod%c3%a1rska+platobn%c3%a1+agent%c3%bara)
* autorizuje[[2]](#footnote-3) **formulár ŽoNFP**, resp. aj prílohy vyžadujúce autorizáciu, kvalifikovaným elektronickým podpisom
* autorizácia formuláru ŽoNFP a príloh vyžadujúcich autorizáciu kvalifikovaným elektronickým podpisom prebieha priamo **v prostredí ÚPVS**
* autorizovaný formulár ŽoNFP, resp. aj prílohy vyžadujúce autorizáciu **spoločne s ostatnými prílohami** odošle do elektronickej schránky PPA; tzn. žiadateľ povinné prílohy k ŽoNFP zasiela do elektronickej schránky PPA súčasne s formulárom ŽoNFP. V prípade prekročenia maximálnej kapacity elektronicky odoslanej správy **(50 MB)**, zasiela doposlaním príloh prostredníctvom služby „Doposlanie príloh k ŽoNFP“
* v prípade, ak formulár ŽoNFP a prílohy k formuláru ŽoNFP **presahujú maximálnu kapacitu elektronicky odoslanej správy (50 MB)**, žiadateľ zasiela cez portál [**slovensko.sk**](https://www.slovensko.sk/sk/najst-sluzbu?CurrentPage=1&InstitutionName=P%c3%b4dohospod%c3%a1rska+platobn%c3%a1+agent%c3%bara) formulár ŽoNFP a prílohy k formuláru ŽoNFP do elektronickej schránky PPA podľa poradia uvedenom v časti „C“ formuláru ŽoNFP pričom prednostne prikladá prílohy označené vo formulári ŽoNFP ako povinné[[3]](#footnote-4) až do naplnenia kapacity elektronicky odoslanej správy (50 MB)
  1. zvyšné prílohy (tie, ktoré nebudú súčasťou odoslanej ŽoNFP prostredníctvom portálu slovensko.sk) žiadateľ zasiela v elektronickej forme cez portál [**slovensko.sk**](https://www.slovensko.sk/sk/najst-sluzbu?CurrentPage=1&InstitutionName=P%c3%b4dohospod%c3%a1rska+platobn%c3%a1+agent%c3%bara) prostredníctvom služby „Doposlanie príloh k ŽoNFP“. Maximálna kapacita elektronicky odoslaného doposlania je 35 MB. Službu doposlania je možné využiť viacnásobne. Pre správnu identifikáciu a priradenie doposlaní k odoslanému formuláru ŽoNFP je potrebné v doposlaniach príloh uviesť údaj „MessageID“ z Technických informácií o správe odoslaného formuláru ŽoNFP[[4]](#footnote-5).
  2. V prípade splnomocnenia osoby splnomocnenej zastupovať žiadateľa podpisovaním ŽoNFP, resp. relevantných dokumentov s dátumom vystavenia najneskôr ku dňu predloženia ŽoNFP, je potrebné priložiť k formuláru ŽoNFP elektronicky autorizovanú prílohu: úradne overené splnomocnenia. Ak nie je možné túto prílohu autorizovať, žiadateľ zasiela sken prílohy a zároveň doručí originál prílohy (overené podpisy) na PPA v listinnej podobe.

Adresa na doručovanie týchto dokumentov v listinnej podobe:

Pôdohospodárska platobná agentúra

Hraničná 12

815 26 Bratislava

Tieto dokumenty v listinnej podobe je možné predložiť jedným z nasledovných spôsobov (vždy na vyššie uvedenú adresu):

* osobne na podateľňu v čase v pondelok – štvrtok od 8.00 do 15.00 hod a v piatok od 8.00 do 14.00 hod.
* doporučenou poštou
* inou prepravou (napr. zaslanie prostredníctvom kuriéra)

V ľavom hornom rohu obálky/balíka žiadateľ uvedie číslo tejto výzvy, názov žiadateľa, IČO a v ľavom dolnom rohu obálky/balíka žiadateľ uvedie nápis „Neotvárať“.

## Ďalšie formálne náležitosti

Žiadateľ môže podať maximálne 1 ŽoNFP.

V prípade, že ŽoNFP sa týka súčasne menej rozvinutého regiónu (mimo Bratislavského kraja) a súčasne iného regiónu (Bratislavský kraj), žiadateľ predkladá samostatnú ŽoNFP pre menej rozvinutý región a samostatnú ŽoNFP pre Bratislavský kraj t.j. v takomto prípade môže predložiť 2 ŽoNFP, každú pre iný región.

Ilustračný vzor „Formulára žiadosti o nenávratný finančný príspevok“ tvorí **prílohu č. 1** (ŽoNFP) tejto výzvy.

Žiadateľ je v zmysle § 19 ods. 4 zákona 292/2014 Z. z. povinný predložiť ŽoNFP **riadne, včas a vo forme** určenej poskytovateľom vo výzve.

* **ŽoNFP vrátane príloh je predložená riadne**, ak je Formulár ŽoNFP vyplnený elektronicky v slovenskom jazyku a jej prílohy sú vypracované v slovenskom jazyku a písmom, umožňujúcim rozpoznanie textu, t.j. tak, aby bolo možné objektívne posúdenie obsahu ŽoNFP. V prípade príloh predložených v inom ako slovenskom jazyku, musí byť priložený preklad do slovenského jazyka. Preklad do slovenského jazyka sa nevyžaduje v prípade príloh, ktoré sú originálne vyhotovené v českom jazyku.
* **ŽoNFP** **je predložená včas**, ak je preukázateľne elektronicky podaná do elektronickej schránky PPA, a to najneskôr do dátumu uzatvorenia výzvy.
* **ŽoNFP je predložená v určenej forme**, ak je formulár ŽoNFP vyplnený (v zmysle podmienok uvedených vo formulári ŽoNFP, ktorého ilustračný vzor je prílohou č. 1 výzvy) a zároveň formulár ŽoNFP a prílohy ŽoNFP (vo formáte stanovenom v ŽoNFP) sú predložené v elektronickej podobe prostredníctvom ÚPVS ([slovensko.sk](https://www.slovensko.sk/sk/najst-sluzbu?CurrentPage=1&InstitutionName=P%c3%b4dohospod%c3%a1rska+platobn%c3%a1+agent%c3%bara)) do elektronickej schránky PPA podľa pokynov uvedených v bode 1.7 tejto výzvy. ŽoNFP musia byť kvalifikovaným elektronickým podpisom podpísané štatutárnym orgánom žiadateľa   
  (v prípade právnickej osoby v súlade s oprávnením konať za ňu) alebo osobou úradne splnomocnenou štatutárnym orgánom žiadateľa.

**V prípade žiadateľov zapísaných Obchodnom registri SR musí byť ŽoNFP podpísaná v súlade s podmienkami konania v mene spoločnosti uvedenými v Obchodnom registri SR. Podpísaný formulár ŽoNFP je jednou z podmienok predloženia ŽoNFP v určenej forme.** Aby bolo možné ŽoNFP elektronicky podpísať, je potrebné disponovať príslušným hardvérom, softvérom a aktivovanou elektronickou schránkou.

V prípade, že ŽoNFP nebola predložená riadne, včas, alebo v určenej forme, PPA konanie zastaví a vydá Rozhodnutie o zastavení konania v zmysle § 20 ods. 1 písm. c) zákona č. 292/2014 Z.z.

Ak vzniknú v rámci administratívneho overenia pochybnosti o pravdivosti alebo úplnosti ŽoNFP alebo jej príloh, PPA tieto pochybnosti oznámi elektronicky žiadateľovi a vyzve ho, aby sa k nim vyjadril. Lehota na vyjadrenie/doplnenie nesmie byť kratšia ako 5 pracovných dní od doručenia oznámenia; tento postup sa použije aj v prípade, ak ŽoNFP bola podaná v elektronickej forme a príloha k formuláru ŽoNFP (splnomocnenie, ktoré nie je možné elektronicky autorizovať) nie je doručená podľa ustanovení v bode 1.7 tejto výzvy.

V prípade, že žiadateľ nedoplní ŽoNFP alebo neodstráni tieto pochybnosti o pravdivosti alebo úplnosti ŽoNFP v stanovenej lehote, PPA v zmysle § 20, ods. 2 zákona č. 292/2014 Z.z. konanie zastaví a vydá Rozhodnutie o zastavení konania.

Žiadateľ môže požiadať poskytovateľa o späťvzatie ŽoNFP kedykoľvek počas konania o ŽoNFP, t.j. do vydania rozhodnutia o ŽoNFP zo strany PPA. Ak žiadateľ vezme svoju ŽoNFP späť pred vydaním rozhodnutia, PPA podľa § 20 ods. 1 písm. a) zákona č. 292/2014 Z. z. vydá Rozhodnutie o zastavení konania.

# Podmienky poskytnutia nenávratného finančného príspevku (nfp)

## Oprávnený žiadateľ (príjemca pomoci)

Fyzické a právnické osoby podnikajúce v poľnohospodárskej prvovýrobe, ktoré v dôsledku úradne potvrdenej choroby zvierat, vykázali škodu min. 30% z príslušného potenciálu poľnohospodárskej výroby za podnik*.* Ide o podniky, ktorým bola štátom nariadená depopulácia HD v dôsledku slintačky a krívačky.

|  |  |  |
| --- | --- | --- |
| *P.č.* | *IČO podniku* | *Názov podniku* |
| *1.* | *34114238* | *AGROČAT, a.s.* |
| *2.* | *00191396* | *Medzičiližie, a.s.* |
| *3.* | *00191493* | *Poľnohospodárske družstvo v Jurovej* |
| *4.* | *00191558* | *Poľnohospodárske družstvo Lúč na Ostrove* |
| *5.* | *34122087* | *FirstFarms Agra M s.r.o.* |
| *6.* | *00199524* | *Poľnohospodárske družstvo Tvrdošovce* |
| *7.* | *00191469* | *Poľnohospodárske družstvo Dolný Štál* |
| *8.* | *36260878* | *Poľnohospodárska spoločnosť Dolné Saliby, s.r.o.* |
| *9.* | *00679810* | *Poľnohospodárske družstvo vo Veľkom Blahove* |

Forma a spôsob preukázania:

* Žiadateľ musí mať v oprávnení podnikať zapísané v predmete podnikania činnosť „poľnohospodárska výroba“ resp. jej ekvivalent (napr. poľnohospodárska prvovýroba, živočíšna výroba a pod). Predmet činnosti zapísaný ako „Poskytovanie služieb v poľnohospodárstve“ a „Chov vybraných druhov zvierat“ nepatrí do kategórie poľnohospodárstva. Spôsob preukázania: Formulár ŽoNFP, vlastná zisťovacia činnosť PPA.
* Žiadateľ preukáže zrealizované Opatrenia nariadené príslušnou Regionálnou veterinárnou a potravinovou správou:
* druhy, kategórie a počet zvierat držaných na farme (identifikačné čísla zvierat) k dátumu 20.03.2025,
* všetky produkty, materiály a látky, ktoré boli na farme dezinfikované, spracovávané alebo zlikvidované podľa pokynov úradného veterinárneho lekára.

Spôsob preukázania: Formulár ŽoNFP, Opatrenia nariadené príslušnou Regionálnou veterinárnou a potravinovou správou (potvrdenie depopulácia), **príloha č. 4** tejto výzvy, vlastná zisťovacia činnosť PPA.

* Žiadateľ musí preukázať, že škoda na príslušnom produkčnom potenciáli jeho podniku v dôsledku SLAK alebo opatreniami prijatými na eradikáciu alebo zastavenie šírenia SLAK je min. 30 %. Pri výpočte škody žiadateľ vychádza zo všetkých prevádzok podniku s chovom HD, t.j. ak bola nariadená depopulácia len v jednej z prevádzok podniku (zvieratá museli byť zlikvidované), škoda sa vypočíta na základe pomeru uhynutého HD v tejto jednej prevádzke voči HD na všetkých prevádzkach podniku spolu, a to pred nariadenou depopuláciou HD v dôsledku potvrdenej slintačky a krívačky, konkrétne k dátumu 20.03.2025. Spôsob preukázania: Formulár ŽoNFP, **príloha č. 4** tejto výzvy, vlastná zisťovacia činnosť PPA.

## Oprávnenosť aktivít realizácie projektu

Oprávnenou aktivitou je obnova poľnohospodárskeho výrobného potenciálu výrazne poškodeného (min. 30 %) v dôsledku úradne potvrdenej choroby zvierat, akou je slintačka a krívačka (ďalej aj „ SLAK”), a s tým spojené činnosti, ktoré bolo potrebné vykonať v súvislosti s eradikáciou, resp. zastavením šírenia choroby zvierat a s obnovou chovu.

## Oprávnenosť výdavkov realizácie projektu

2.3.1 Vecná oprávnenosť výdavkov

1. výdavky na nákup hovädzieho dobytka;
2. výdavky na čistenie, dezinfekciu, dezinsekciu a ošetrenie budov, ostatných plôch, maštalí a pod., dopravných prostriedkov a iných vozidiel a vybavenia alebo materiálov, ako sú napr. telá zvierat, krmivo, hnoj, hnojovica a iné, ktoré mohli byť kontaminované;
3. výdavky na rekonštrukciu stavieb v poľnohospodárskych podnikoch, ktorých časti museli byť odstránené/zlikvidované v dôsledku opatrení nariadených ŠVPS SR v súvislosti s eradikáciou chorôb zvierat;
4. výdavky na odvoz krmiva, hnoja, hnojovice, resp. iných materiálov, ktoré mohli byť kontaminované, z poľnohospodárskych podnikov na likvidáciu.

2.3.2 Časová oprávnenosť výdavkov

Výdavky sú oprávnené odo dňa úradného potvrdenia príslušnej choroby, *t.j. v prípade slintačky a krívačky, ktorej výskyt Štátna veterinárna a potravinová správa SR úradne potvrdila* [*21.3.2025,*](https://slak.svps.sk/vyskyt-na-slovensku/)***sú výdavky oprávnené od 21.3.2025****.*

Forma a spôsob preukázania:

Formulár ŽoNFP

vlastná zisťovacia činnosť PPA

2.3.3 Výška oprávnených výdavkov

Výška oprávnených výdavkov na:

* 1. nákup zvierat sa odvíja od jednotkového nákladu nasledovne:

*hovädzí dobytok - jednotkový náklad na 1 zviera:*

* + *býk 1 - 2 roky:*  *1 375 EUR*
  + *býk nad 2 roky: 1 872 EUR*
  + *jalovica 1 rok a viac:*  *1 559 EUR*
  + *krava - prvôstka: 1 575 EUR*
  + *krava - staršia:* *2 148 EUR*
  + *teľa - jalovička: 732 EUR*
  + *teľa - býček: 512 EUR*
  + *vysokoteľná jalovica: 1 845 EUR*

1. čistenie, dezinfekciu, dezinsekciu a ošetrenie budov, ostatných plôch, maštalí a pod., dopravných prostriedkov a iných vozidiel a vybavenia alebo materiálov, ako sú napr. telá zvierat, krmivo, hnoj, hnojovica a iné, ktoré mohli byť kontaminované, sa odvíja od jednotkového nákladu vo výške 4,82 EUR na 1 m2.
2. rekonštrukciu stavieb v poľnohospodárskych podnikoch, ktorých časti museli byť odstránené/zlikvidované v dôsledku opatrení nariadených ŠVPS SR v súvislosti s eradikáciou chorôb zvierat, sa rovná skutočne vynaloženým výdavkom na uvedenú činnosť.
3. odvoz krmiva, hnoja, hnojovice, resp. iných materiálov, ktoré mohli byť kontaminované, z poľnohospodárskych podnikov na likvidáciu, sa odvíja od jednotkového nákladu nasledovne:

* likvidácia krmiva: cena v EUR na 1 tonu
* manipulácia (nakladanie, prevoz, zamiešanie a pod.): 2,86 EUR na 1 tonu
* likvidácia cez maštaľný hnoj (nakladanie, rozmetanie): 5,53 EUR na 1 tonu
* likvidácia spálením (nakladanie, mzdové náklady): 20,56 EUR na 1 tonu

*Výdavky uvedené v bodoch b., c., d. sú oprávnené na podporu len v prípade, ak predmetom žiadosti o NFP je aj výdavok uvedený v bode a.*

## Neoprávnené výdavky

1. náklady na nákup HD v objeme nižšom ako 10 % a vyššom ako 100 % kusov HD, ktoré v príslušnom poľnohospodárskom podniku (počíta sa na IČO) uhynuli v dôsledku SLAK alebo museli uhynúť v dôsledku nariadení štátu, ktorého cieľom bolo okamžité zastavenie šírenia danej choroby, resp. jej eradikácia – zákaz nadkompenzácie;
2. náklady na nákup HD od dodávateľa, ktorý je partnerským alebo prepojeným podnikom žiadateľa – pre definíciu partnerského a prepojeného podniku pozri [Príručku pre používateľov k definícii malých a stredných podnikov.](https://op.europa.eu/sk/publication-detail/-/publication/756d9260-ee54-11ea-991b-01aa75ed71a1);
3. úroky z dlžných súm;
4. všeobecné náklady, ako sú odmeny pre architektov, technikov a konzultantov, poplatky za poradenstvo v oblasti environmentálnej a ekonomickej udržateľnosti, vrátane štúdií uskutočniteľnosti;
5. daň z pridanej hodnoty, ak nie je vymáhateľná podľa vnútroštátnych predpisov o DPH. V rámci uplatnenia DPH, ako oprávneného výdavku, je na webovom sídle zverejnené Usmernenie PPA č. 1/2015 (<http://www.apa.sk/index.php?navID=529&id=6858>).

**Forma a spôsob preukázania:**

Formulár ŽoNFP

Potvrdenie príslušného daňového úradu, že žiadateľ nie je platcom DPH

## Oprávnenosť miesta realizácie projektu

Celé územie Slovenska.

**Forma a spôsob preukázania:**

Formulár ŽoNFP

Formulár ŽoNFP časť D Čestné vyhlásenie žiadateľa

## Kritériá pre výber projektov

*2.6.1 Všeobecné podmienky poskytnutia príspevku*

1. **Investície sa musia realizovať na území Slovenska**

**Forma a spôsob preukázania:**

Formulár ŽoNFP časť B bod 4

Formulár ŽoNFP časť D Čestné vyhlásenie žiadateľa

1. **Žiadateľ nemá evidované nedoplatky poistného na zdravotné poistenie, sociálne poistenie** a **príspevkov na starobné dôchodkové poistenie**

§ 8a ods. 4 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. Splátkový kalendár potvrdený veriteľom sa akceptuje.

Žiadateľ nesmie byť dlžníkom poistného na zdravotnom poistení v žiadnej zdravotnej poisťovni poskytujúcej verejné zdravotné poistenie v Slovenskej republike v sume vyššej ako 100 EUR vo vzťahu ku každej jednej zdravotnej poisťovni samostatne. Za dlžníka na zdravotnom poistení sa pre účely tejto výzvy považuje subjekt (poistenec alebo platiteľ poistného), ktorý má nedoplatky na zdravotnom poistení v niektorej zo zdravotných poisťovní v celkovej sume vyššej ako 100 EUR.

Žiadateľ nesmie byť dlžníkom poistného na sociálnom poistení (vrátane príspevkov na starobné dôchodkové sporenie) v sume vyššej ako 40 EUR.

**Forma a spôsob preukázania:**

Formulár ŽoNFP časť D Čestné vyhlásenie žiadateľa

Splátkový kalendár (ak relevantné)

Predloženie splátkového kalendára, potvrdeného veriteľom, sa považuje za splnenie tejto podmienky poskytnutia príspevku.

**Spôsob overenia vykoná PPA:**

Všeobecná zdravotná poisťovňa: <https://www.vszp.sk/platitelia/platenie-poistneho/zoznam-dlznikov.html>

Dôvera zdravotná poisťovňa: <http://www.dovera.sk/overenia/dlznici/zoznam-dlznikov>

Union: <https://www.union.sk/zoznam-dlznikov>

Sociálna poisťovňa: <http://www.socpoist.sk/zoznam-dlznikov-emw/487s>

1. Žiadateľ nie je v likvidácii (netýka sa fyzických osôb uvedených v § 2 odseku 2 písmena b), d) zákona č. 513/1991 Zb. Obchodný zákonník); nie je voči nemu vedené konkurzné konanie; nie je v konkurze, v reštrukturalizácii a nebol voči nemu zamietnutý návrh na vyhlásenie konkurzu pre nedostatok majetku a neporušil v predchádzajúcich 3 rokoch zákaz nelegálneho zamestnávania.

§ 8a ods. 4 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. V priebehu trvania zmluvy o poskytnutí NFP táto skutočnosť podlieha oznamovacej povinnosti prijímateľa voči poskytovateľovi.

**Forma a spôsob preukázania:**

Formulár ŽoNFP časť D Čestné vyhlásenie žiadateľa

**Spôsob overenia vykoná PPA:**

<https://www.ip.gov.sk/app/registerNZ/> Zoznam fyzických osôb a právnických osôb, ktoré porušili zákaz nelegálneho zamestnávania (Zákon č. 82/2005 Z. z.)

Splnenie tejto podmienky overuje PPA priamo prostredníctvom údajov a informácií v obchodnom vestníku, ktorý je informačným systémom verejnej správy v súlade so zákonom č. 200/2011 Z. z. o Obchodnom vestníku a je verejne dostupný v elektronickej podobe na:

<https://www.justice.gov.sk/PortalApp/ObchodnyVestnik/Web/Zoznam.aspx>

1. Žiadateľ nemá záväzky voči štátu po lehote splatnosti; voči žiadateľovi a na majetok, ktorý je predmetom projektu, nie je vedený výkon rozhodnutia[[5]](#footnote-6):

§ 8a ods. 4 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. V priebehu trvania zmluvy o poskytnutí NFP táto skutočnosť podlieha oznamovacej povinnosti prijímateľa voči poskytovateľovi.

Podmienka sa netýka výkonu rozhodnutia voči členom riadiacich a dozorných orgánov žiadateľa, ale je relevantná vo vzťahu k subjektu žiadateľa.

Žiadateľ (prijímateľ) nesmie byť dlžníkom na daniach vedených miestne príslušným daňovým úradom t. j. nesmie mať daňové evidované nedoplatky po lehote splatnosti dane v zmysle zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov v sume vyššej ako 170 EUR. Predloženie splátkového kalendára potvrdeného veriteľom sa považuje za splnenie tejto podmienky poskytnutia príspevku.

**Forma a spôsob preukázania:**

Formulár ŽoNFP časť D Čestné vyhlásenie žiadateľa

Splátkový kalendár (ak relevantné)

**Spôsob overenia vykoná PPA:**

V zozname daňových dlžníkov, ktorý je verejne dostupný na <https://www.financnasprava.sk/sk/elektronicke-sluzby/verejne-sluzby/zoznamy/detail/_f4211cf3-eb6d-4b43-928e-a62800e27a3a>.

1. Na operáciu[[6]](#footnote-7) možno poskytnúť podporu z jedného alebo viacerých EŠIF alebo z jedného alebo viacerých programov a z iných nástrojov EÚ za podmienky, že sa na výdavkovú položku, zahrnutú do žiadosti o platbu na úhradu jedným z EŠIF, neposkytla podpora z iného fondu alebo nástroja EÚ a SR, ani podpora z rovnakého fondu v rámci iného programu, ani podpora z rovnakého fondu v rámci toho istého programu, ani v rámci predchádzajúceho obdobia. [[7]](#footnote-8)

Žiadateľ nemôže súčasne žiadať financovanie na výdavky uvedené v projekte z iných verejných zdrojov. Výdavky na aktivity, na ktoré boli v minulosti poskytnuté finančné prostriedky z verejných zdrojov (alebo na ich časť), sú v rámci projektu neoprávnené. Oprávnení žiadatelia, ktorí v minulosti získali finančné prostriedky z verejných zdrojov môžu predložiť ŽoNFP len za podmienky, že predmetom projektu sú iba výdavky, na ktoré v minulosti nebol poskytnutý príspevok z verejných zdrojov.

V priebehu trvania zmluvy o poskytnutí NFP táto skutočnosť podlieha oznamovacej povinnosti prijímateľa voči poskytovateľovi.

**Forma a spôsob preukázania:**

Formulár ŽoNFP časť D Čestné vyhlásenie žiadateľa

1. Žiadateľ musí postupovať pri obstarávaní tovarov, stavebných prác a služieb, ktoré sú financované z verejných prostriedkov v súlade so zákonom č. 343/2015 Z. z. v znení neskorších predpisov alebo podľa Usmernenia Pôdohospodárskej platobnej agentúry č. 8/2017 k obstarávaniu tovarov, stavebných prác a služieb financovaných z PRV SR 2014 – 2022

*6.1 Výdavky vynaložené do vyhlásenia výzvy:*

Vzhľadom na urgentnú a mimoriadnu povahu situácie súvisiacej s potvrdením vysoko nákazlivej choroby SLAK v SR, ktorá si vyžadovala okamžitú reakciu štátu a dotknutých poľnohospodárskych podnikov na zamedzenie šírenia tejto nákazy, vykonanie dezinfekcie, ako i iných, s tým spojených opatrení, sa uvedená podmienka oprávnenosti v prípade výdavkov, ktoré žiadateľ vynaložil od 21.3.2025 (oficiálne potvrdenie výskytu SLAK na Slovensku) do vyhlásenia tejto výzvy, neuplatňuje.

*6.2 Výdavky vynaložené po vyhlásení výzvy:*

V prípade žiadateľa, ktorý nie je verejným obstarávateľom podľa § 7 zákona 343/2015 Z. z. o verejnom obstarávaní, sa táto podmienka oprávnenosti neuplatňuje pri výdavkoch, pri ktorých je stanovený jednotkový náklad. Pri oprávnených výdavkoch, pri ktorých nie je stanovený jednotkový náklad, žiadateľ, ktorý nie je verejným obstarávateľom, musí preukázať splnenie tejto podmienky oprávnenosti.

1. Žiadateľ musí zabezpečiť hospodárnosť, efektívnosť a účinnosť použitia verejných prostriedkov.

§ 19 ods. 3 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. *Hospodárnosť sa nepreukazuje pri jednotkových nákladoch.*

1. Žiadateľ musí dodržiavať princíp zákazu konfliktu záujmov v súlade so zákonom č. 292/2014 Z.z. o príspevku poskytovanom z európskych štrukturálnych a investičných fondov a o zmene a doplnení niektorých zákonov (§ 46).

Nákup zvierat nie je povolený od dodávateľa, ktorý je partnerským alebo prepojeným podnikom žiadateľa – pre definíciu partnerského a prepojeného podniku viď [Príručku pre používateľov k definícii malých a stredných podnikov.](https://op.europa.eu/sk/publication-detail/-/publication/756d9260-ee54-11ea-991b-01aa75ed71a1)

**Forma a spôsob preukázania:**

Formulár ŽoNFP časť D Čestné vyhlásenie žiadateľa

1. Operácie, ktoré budú financované z EPFRV, nesmú zahŕňať činnosti, ktoré boli súčasťou operácie, v prípade ktorej sa začalo alebo malo začať vymáhacie konanie v súlade s článkom 71 nariadenia Európskeho parlamentu a Rady (EÚ) č. 1303/2013 po premiestnení výrobnej činnosti mimo EÚ.

V priebehu trvania zmluvy o poskytnutí NFP táto skutočnosť podlieha oznamovacej povinnosti prijímateľa voči poskytovateľovi.

**Forma a spôsob preukázania:**

Formulár ŽoNFP časť D Čestné vyhlásenie žiadateľa

1. Žiadateľ, ani jeho štatutárny orgán, ani žiadny člen štatutárneho orgánu, ani prokurista/osoba splnomocnená zastupovať žiadateľa v konaní o ŽoNFP neboli právoplatne odsúdení za trestný čin korupcie, za trestný čin poškodzovania finančných záujmov EÚ, za trestný čin legalizácie príjmu z trestnej činnosti, za trestný čin založenia, zosnovania a podporovania zločineckej skupiny alebo za trestný čin machinácie pri verejnom obstarávaní a verejnej dražbe (niektorý z trestných činov uvedených v § 212 až 283 Trestného zákona).

Nariadenie Komisie (ES, Euratom) č. 1302/2008 zo 17. decembra 2008 o centrálnej databáze vylúčených subjektov (ďalej len „Nariadenie o CED“)[[8]](#footnote-9).

**Forma a spôsob preukázania:**

Formulár ŽoNFP časť D Čestné vyhlásenie žiadateľa

Údaje potrebné na vyžiadanie výpisu z registra trestov (**príloha č. 1** ŽoNFP) alebo Výpis z registra trestov nie starší ako 1 mesiac ku dňu predloženia ŽoNFP, a to za každú osobu oprávnenú konať v mene žiadateľa. Údaje potrebné na vyžiadanie výpisu z registra trestov budú využité na overenie splnenia všeobecnej podmienky poskytnutia príspevku prostredníctvom údajov a informácií portálu OverSiprostredníctvom webového sídla: <https://oversi.gov.sk/>. Údaje potrebné na vyžiadanie výpisu z registra trestov sa týkajú štatutárneho orgánu žiadateľa, každého člena štatutárneho orgánu žiadateľa, prokuristu a osoby splnomocnenej zastupovať žiadateľa v konaní o ŽoNFP. Údaje poskytuje dotknutá fyzická osoba. V prípade viacerých osôb je potrebné, aby údaje potrebné na vyžiadanie výpisu z registra trestov poskytla každá fyzická osoba samostatne na samostatnom tlačive.

Za fyzickú osobu, ktorá nedisponuje rodným číslom generovaným v SR (napr. zahraničná osoba) alebo neposkytla údaje potrebné na vyžiadanie výpisu z registra trestov je žiadateľ povinný v rámci povinnej **prílohy č. 1** ŽoNFP predložiť výpis z registra trestov, ktorý nie je starší ako 1 mesiac ku dňu predloženia ŽoNFP.

Pokiaľ PPA nebude disponovať údajmi potrebnými na vyžiadanie výpisu z registra trestov alebo výpisom z registra trestov zo strany žiadateľa alebo ak zo strany PPA nie je možné overiť splnenie uvedenej všeobecnej podmienky poskytnutia príspevku prostredníctvom údajov a informácií portálu OverSi prostredníctvom webového sídla: <https://oversi.gov.sk/>, PPA vyzve žiadateľa na predloženie výpisu z registra trestov, ktorý nie je starší ako 1 mesiac ku dňu doplnenia ŽoNFP.

Upozornenie: Ak v priebehu konania o ŽoNFP dôjde k zmene štatutárneho orgánu, resp. člena štatutárneho orgánu alebo k zmene či k doplneniu osoby splnomocnenej zastupovať žiadateľa v konaní, žiadateľ zasiela oznámenie o takejto zmene spolu s údajmi potrebnými na vyžiadanie výpisu z registra trestov alebo Výpisom z registra trestov nie starším ako 1 mesiac ku dňu zaslania oznámenia.

1. Žiadateľ, ktorým je právnická osoba, nemá právoplatným rozsudkom uložený trest zákazu prijímať dotácie a/alebo subvencie, trest zákazu prijímať pomoc a podporu poskytovanú z fondov EÚ alebo trest zákazu činnosti vo verejnom obstarávaní podľa osobitného predpisu[[9]](#footnote-10).

**Forma a spôsob preukázania:**

ŽoNFP časť D Čestné vyhlásenie žiadateľa

Podmienka bude overovaná centrálne na základe vyhodnotenia informácií uvedených v zozname odsúdených právnických osôb, ktorý je verejne dostupný v elektronickej podobe na stránke: <https://esluzby.genpro.gov.sk/zoznam-odsudenych-pravnickych-osob>.

Upozorňujeme žiadateľov, aby si pred predložením ŽoNFP overili správnosť údajov vo vyššie uvedenom zozname odsúdených právnických osôb a v prípade nesprávnych údajov zabezpečili relevantné kroky na ich úpravu ešte pred predložením ŽoNFP.

1. Nenávratný finančný príspevok na operáciu, zahŕňajúcu investície do infraštruktúry alebo produktívne investície, sa musí vrátiť, ak je operácia počas 5 rokov od záverečnej platby poskytnutej prijímateľovi, predmetom niektorej z nasledujúcich skutočností (čl. 71 nariadenia (EÚ) č. 1303/2013):
   1. skončenia alebo premiestnenia produktívnej činnosti mimo Slovenska;
   2. zmeny vlastníctva položky infraštruktúry, ktorá poskytuje firme alebo orgánu verejnej moci neoprávnené zvýhodnenie;
   3. podstatnej zmeny, ktorá ovplyvňuje jej povahu, ciele alebo podmienky realizácie, čo by spôsobilo narušenie jej pôvodných cieľov.

**Forma a spôsob preukázania:**

* Formulár ŽoNFP časť D Čestné vyhlásenie žiadateľa, Centrálny register hospodárskych zvierat

PPA overí prostredníctvom finančnej kontroly na mieste a ex post kontrol.

V rámci „skončenia“ produktívnej činnosti sa ráta aj nezačatie produktívnej činnosti po vyplatení záverečnej žiadosti o platbu. Predmet realizácie projektu je potrebné využívať na svoj cieľ v rámci celej doby udržateľnosti projektu, ***t. j. prijímateľ musí vykonávať živočíšnu výrobu, t. j. chovať HD minimálne vo výške 80% ks HD, na nákup ktorého získal NFP v rámci tejto výzvy, a to počas aspoň 5 rokov od vyplatenia záverečnej žiadosti o platbu***.

*2.6.2 Bodovacie (hodnotiace) kritériá*

Neuplatňujú sa. Podporený bude každý žiadateľ, ktorý splní podmienky výzvy. V prípade potreby bude navýšená finančná alokácia na výzvu.

## Splnenie podmienok ustanovených v osobitných predpisoch

Žiadateľ nemôže byť evidovaný v Systéme včasného odhaľovania rizika a vylúčenia (EDES) ako vylúčená osoba alebo subjekt (v zmysle článku 137 a nasledujúceho nariadenia č. 2024/250), ktorej splnenie žiadateľ preukáže formou čestného vyhlásenia a poskytovateľ overí v Systéme včasného odhaľovania rizika a vylúčených subjektov (<https://ec.europa.eu/budget/edes/index_en.cfm>)[[10]](#footnote-11).

Predbežná informácia pre žiadateľov o nenávratný finančný príspevok, resp. o príspevok v zmysle čl. 105a a nasl. nariadenia (EÚ, Euratom) 1929/2015, ktorým sa mení nariadenie (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie tvorí **Prílohu č. 3** tejto výzvy.

# ďalšie informácie k výzve

* 1. Prijímateľ musí mať zaregistrované zvieratá v Centrálnom registri hospodárskych zvierat (CEHZ), na nákup ktorých získal NFP z tejto výzvy, najneskôr ku dňu podania ŽoP. V prípade potreby dočasného ustajnenia nakúpených zvierat v inom podniku, ako je podnik žiadateľa, a tak ich registrácie v CEHZ týmto iným podnikom - ich držiteľom, musí byť z ich registrácie v CEHZ zrejmé, že majiteľom zvierat je žiadateľ. Ak to z CEHZ zrejmé nie je, žiadateľ je povinný predložiť ku dňu podania ŽoP zmluvu, preukazujúcu dočasné ustajnenie zvierat, s podnikom, ktorý tieto zvieratá zaregistroval v CEHZ.
  2. Pred uzavretím Zmluvy o poskytnutí NFP neexistuje právny nárok na poskytnutie nenávratného finančného príspevku.
  3. Žiadatelia môžu realizovať projekt aj pred vydaním Rozhodnutia, resp. pred uzatvorením zmluvy o poskytnutí NFP, znášajú však riziko, pretože nárok na NFP vzniká až nadobudnutím účinnosti zmluvy o NFP.
  4. ŽoNFP nebude schválená v prípade, že žiadateľ uviedol nepravdivé čestné vyhlásenie žiadateľa o konflikte záujmov a poskytol nesprávne či nepravdivé údaje. Ak sú pochybnosti o pravdivosti alebo úplnosti ŽoNFP a žiadateľ tieto pochybnosti neodstránil v určenej lehote, poskytovateľ vydá rozhodnutie o zastavení konania o ŽoNFP podľa § 20 odsek 2 zákona č. 292/2014 Z.z. o príspevku poskytovanom z európskych štrukturálnych a investičných fondov a o zmene a doplnení niektorých zákonov.
  5. Žiadateľ, na ktorého sa vzťahuje povinnosť registrácie v registri partnerov verejného sektora, musí byť zapísaný v registri podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov;

Poskytovateľ vypracuje návrh na uzatvorenie Zmluvy o poskytnutí NFP a zašle tento návrh v 3 rovnopisoch žiadateľovi:

1. ktorému Rozhodnutie o schválení ŽoNFP nadobudlo právoplatnosť[[11]](#footnote-12)
2. žiadateľ splnil podmienky určené vo výroku rozhodnutia podľa § 19 ods. 11 zákona o príspevku z EŠIF, ak boli podmienky vo výroku rozhodnutia určené a
3. ktorý poskytol súčinnosť potrebnú na uzavretie Zmluvy o poskytnutí NFP.

Zákonným predpokladom na uzavretie zmluvy o NFP je zápis žiadateľa v registri partnerov verejného sektora v zmysle zákona č. 315/2016 Z. z. o registri partnerov verejného sektora a o zmene a doplnení niektorých zákonov. Poskytovateľ takúto skutočnosť overí pred zaslaním návrhu zmluvy o NFP žiadateľovi na webovom sídle Ministerstva spravodlivosti SR <https://rpvs.gov.sk/rpvs/>. Podmienka zápisu sa nevzťahuje na tie fyzické osoby a právnické osoby, ktoré by ani po nadobudnutí účinnosti zmluvy o NFP neboli partnerom verejného sektora podľa § 2 zákona o registri partnerov verejného sektora.

**Podmienka má byť splnená najneskôr pred uzatvorením zmluvy o poskytnutí NFP.** Poskytovateľ nie je oprávnený odoslať návrh zmluvy o NFP, ak takáto skutočnosť nie je splnená.

* 1. Suma finančných prostriedkov z verejných zdrojov, požadovaná žiadateľom vo formulári ŽoNFP v deň jej predloženia na PPA, je konečná, a nie je možné ju v rámci procesu spracovávania dodatočne zvyšovať.
  2. Monitorovanie v priebehu implementácie projektu v rámci tejto výzvy bude preukazované predkladaním priebežných monitorovacích správ raz ročne.
  3. Záverečná žiadosť o platbu sa musí podať v lehote najneskôr **do 28. 11. 2025**
  4. Je potrebné, aby žiadateľ (prijímateľ) dodržiaval horizontálne princípy rovnosti mužov žien a nediskriminácie. Cieľom horizontálnych princípov rovnosť mužov a žien a nediskriminácia je odstraňovať bariéry, ktoré vedú k izolácii a vylučovaniu ľudí z verejného, politického, spoločenského, pracovného života, a to na základe takých sociálnych kategórií ako je pohlavie, rod, vek, rasa, etnikum, vierovyznanie alebo náboženstvo, sexuálna orientácia, zdravotné postihnutie, mzdová diskriminácia atď. Cieľom uplatňovania horizontálnych princípov rovnosť mužov a žien a nediskriminácie je zároveň eliminovať a predchádzať diskriminácii na základe týchto znakov Základným dokumentom HP RMŽ a ND je Systém implementácie HP RMŽ a ND. Bližšie informácie týkajúce sa HP RMŽ a ND je možné získať na webovom sídle <https://horizontalneprincipy.gov.sk>. Proces monitorovania plnenia horizontálnych princípov bude na projektovej úrovni sledovaný prostredníctvom ukazovateľov**, ktoré bude prijímateľ povinný uvádzať v monitorovacích správach**. V priebehu implementácie projektu môže byť rozsah požadovaných iných údajov upravený (rozšírený, resp. zúžený) a poskytovanie týchto údajov bude prebiehať v súlade s podmienkami dohodnutými v zmluve o poskytnutí NFP. Základným dokumentom HP RMŽ a ND je Systém implementácie HP RMŽ a ND. Bližšie informácie týkajúce sa HP RMŽ a ND je možné získať na webovom sídle <https://horizontalneprincipy.gov.sk>“.

# identifikácia synergických a komplementárnych účinkov

Výzva nemá synergické a komplementárne účinky vo vzťahu k relevantným výzvam EŠIF, fondov Európskej únie a iným nástrojom podpory SR a EÚ.

# zmeny vo výzve

* 1. V zmysle § 17 ods. 6 zákona 292/2014 Z. z. o príspevku poskytovanom z EŠIF môže PPA výzvu zmeniť do vydania prvého rozhodnutia o žiadosti, pričom za takéto rozhodnutie sa nepovažuje rozhodnutie o zastavení konania podľa § 20 ods. 1 písm. a), b) a d) zákona o EŠIF.
  2. Odchylne od bodu 5.1 a v zmysle § 17 ods. 8 zákona č. 292/2014 Z. z. o príspevku poskytovanom z EŠIF môže PPA po zverejnení výzvy zmeniť formálne náležitosti výzvy. Informáciu o zmene formálnych náležitostí a zdôvodnenie tejto zmeny zverejní poskytovateľ na svojom webovom sídle.

Indikatívna výška finančných prostriedkov je v súlade s § 17 ods. 2 písm. f) zákona o príspevku z EŠIF formálnou náležitosťou výzvy.

* 1. Zmenu výzvy nie je možné vykonať, ak by sa takouto zmenou výzvy zúžil potenciálny okruh dotknutých žiadateľov. Zmena výzvy nemôže byť v rozpore s princípmi transparentnosti, nediskriminácie a rovnakého zaobchádzania.
  2. PPA v prípade zmeny výzvy umožní žiadateľovi doplniť alebo zmeniť ŽoNFP podanú do termínu zmeny výzvy, ak ide o takú zmenu výzvy, ktorou môže byť skôr podaná ŽoNFP dotknutá, pričom určí primeranú lehotu na doplnenie alebo zmenu ŽoNFP, ktorá nesmie byť kratšia ako 15 pracovných dní.
  3. Zmeny výzvy a jej príloh, vrátane zdôvodnenia zmien budú zverejňované formou oznámenia na webovom sídle PPA: <http://www.apa.sk>.

# zrušenie výzvy

* 1. V zmysle § 17 ods. 9 zákona 292/2014 Z. z. o príspevku poskytovanom z EŠIF, môže PPA výzvu zrušiť. Rozhodnutie vydané na základe výzvy, ktorá bola zrušená, nie je zrušením výzvy dotknuté. PPA predloženú žiadosť podanú do zrušenia výzvy, o ktorej nebolo rozhodnuté podľa § 19 alebo § 20 zákona 292/2014 Z. z. o príspevku poskytovanom z EŠIF žiadateľovi vráti alebo o žiadosti rozhodne.
  2. Zrušenie výzvy je realizované formou informácie o zrušení výzvy. Zrušenie výzvy, vrátane zdôvodnenia zrušenia bude zverejnené formou oznámenia na webovom sídle PPA: <http://www.apa.sk>.

# prílohy:

* 1. **Formulár žiadosti o nenávratný finančný príspevok**
  2. **Príručka pre žiadateľa o poskytnutie nenávratného finančného príspevku**
  3. **Informácia pre žiadateľov o nenávratný finančný príspevok, resp. o príspevok v zmysle čl. 137 a nasl. nariadenia Európskeho parlamentu a Rady (EÚ, Euratom) 2024/2509, ktorým sa zrušuje nariadenie 1929/2015 a nariadenie (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie**
  4. **Tabuľková časť – výpočet škody za zvieratá a celkovej ceny za zlikvidovanie krmív vrátane manipulácie a likvidácie**

V Bratislave 7. 7. 2025

Ing. Marek Čepko

generálny riaditeľ

1. Európsky poľnohospodársky fond na rozvoj vidieka EÚ [↑](#footnote-ref-2)
2. Pod autorizáciou sa rozumie vyjadrenie súhlasu s obsahom právneho úkonu a s vykonaním tohto právneho úkonu v elektronickej podobe. Autorizácia (podpis) je viazaná ku konkrétnemu úkonu a je potrebná vtedy, ak daný úkon, dané podanie alebo príloha, vyžaduje podpis. Zároveň musí byť jednoznačné, k akému dokumentu sa podpis/autorizácia viaže. [↑](#footnote-ref-3)
3. v prípade, že aj veľkosť povinných príloh prekračuje maximálnu kapacitu elektronicky odoslanej správy (50 MB), žiadateľ niektoré povinné prílohy predloží ako sken prvej strany tak aby nebola prekročená kapacita elektronicky odoslanej správy. Kompletné povinné prílohy vrátane ostatných príloh, ktoré neboli predložené v rámci formuláru ŽoNFP žiadateľ predloží prostredníctvom služby „Doposlanie príloh k ŽoNFP“. [↑](#footnote-ref-4)
4. MessageID sa nachádza v záložke „Viac“ odoslanej správy v časti „Zobraziť technické informácie o správe“. [↑](#footnote-ref-5)
5. ### Toto neplatí v prípadoch ak:

   * je žiadateľom subjekt verejnej správy alebo
   * je žiadateľom štátny podnik alebo
   * je výkon rozhodnutia vedený na podiel v spoločnej nehnuteľnosti alebo na pozemok v spoločne obhospodarovanej nehnuteľnosti podľa zákona č. 97/2013 Z.z. o pozemkových spoločenstvách v znení neskorších predpisov.

   [↑](#footnote-ref-6)
6. Pojem „operácia“ je definovaný v čl. 2 ods. 9 nariadenia (EÚ) 1303/2013 [↑](#footnote-ref-7)
7. Čl. 65 ods. 11 nariadenia (EÚ) č. 1303/2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde a ktorým sa zrušuje nariadenie Rady (ES) č. 1083/2006. [↑](#footnote-ref-8)
8. Od 1. januára 2016 EDES databáza nahrádza Systém včasného varovania (Early Warning System – EWS) a Centrálnu databázu vylúčených subjektov (Central Exclusion Database – CED). [↑](#footnote-ref-9)
9. Zákon 91/2016 Z.z. o trestnej zodpovednosti právnických osôb. [↑](#footnote-ref-10)
10. Európska komisia zriadila a prevádzkuje Systém včasného odhaľovania rizika a vylúčených subjektov – The Early Detection and Exclusion System (ďalej len „EDES databáza“), aby posilnila ochranu finančných záujmov Európskej únie. Od 1. januára 2016 EDES databáza nahrádza Systém včasného varovania (Early Warning System – EWS) a Centrálnu databázu vylúčených subjektov (Central Exclusion Database – CED). [↑](#footnote-ref-11)
11. Na právoplatnosť rozhodnutia sa vzťahuje § 52 správneho poriadku, t. j. rozhodnutie, voči ktorému nie je možné sa odvolať, je právoplatné. [↑](#footnote-ref-12)